**Balatonvilágos Község Önkormányzat Gazdasági Ellátó és Vagyongazdálkodó szervezetének 2023.költségvetés első fordulós tárgyalásához szöveges előterjesztés**

A 2023. évi költségvetési törvényből adódóan az intézményt érintő rendelkezések:

A Központi költségvetési törvény 2023. évre vonatkozóan 5,2%-os fogyasztói árnövekedéssel számol.

A költségvetési szervek által foglalkoztatottak éves cafetéria-juttatásának kerete, illetve cafetéria-juttatást nem nyújtó költségvetési szervek esetében az egy foglalkoztatottnak éves szinten adott - az Szja tv. 71. § (1) bekezdésében meghatározott - juttatások összege, törvény eltérő rendelkezése hiányában, ***2023. évben nem haladhatja meg a nettó 400 000 forintot.***

***A fizetési számlához kapcsolódóan*** törvény alapján az egy foglalkoztatottnak havonta adható ***bankszámla-hozzájárulás mértéke a 2023. évben legfeljebb 1000 forint.***

***A közalkalmazotti fizetési*** osztályok első fizetési fokozatához tartozó illetmény garantált összegét, valamint a fizetési fokozatokhoz tartozó szorzószámokat a ***Költségvetési törvény 7. melléklete tartalmazza.***

A közalkalmazottak jogállásáról szóló 1992. évi XXXIII. törvény 69. §-ában foglalt illetménypótlék számítási alapja ***2023. évben 20.000.- forint***.

A kereset kiegészítés 2023. évben **a keresetbe tartozó juttatások** ***előző évi bázis előirányzatának 2 %-a.***

A foglalkoztatás elősegítéséről és a munkanélküliek ellátásáról szóló 2011. évi CXCI. törvény 23.§. (5) bekezdésében meghatározott ***rehabilitációs hozzájárulás várható mértéke 2023. évben 2.088.000.- Ft/fő/év.***

2023. évben -megállapodás hiányában- ***a minimálbér összege 230.000.-Ft a garantált bérminimum összege 296.400.- Ft.***

A munkáltató által fizetendő ***szociális hozzájárulás mértéke 13,0%, a fizetendő SZJA 15,0%***

***A kis összegű követelések értékhatára 100.000.- Ft***

1. **Bevételek tervezése**

A bevételek tervezésére vonatkozóan általánosan elmondható, hogy a 2022. évi harmadik negyedéves teljesítési adatok szintrehozásra kerültek 12 hónapra.

***A finanszírozási célú műveletek bevételei tervezése*** során mind az Óvodánál mind pedig a GEVSZ-nél jogszabályi változás miatt- az előző évek gyakorlatától eltérően - 2023 -ben ***a maradvány pozitív összege meg fog egyezni a korrigált záró pénzeszközzel.*** A költségvetés első fordulós tervezése során mindkét intézménynél a bankszámla és a pénztár 2022. december 31-i záró egyenlege került beállításra, ez majd módosulni fog (még nem áll rendelkezésre záró főkönyvi kivonat).

***Önkormányzati vagyonnal való gazdálkodás bevételénél*** eredeti előirányzatként nem tervezhető a nyári diákmunka támogatása és az elszámolásokból adódó visszatérítések (áram, gáz) ezért a 2023. évi teljesítési adatok alapján minimális egyéb szolgáltatási bevétel került tervezésre.

***A hulladékgazdálkodás bevétele*** – itt szerepelt eddig a konténeres szállítás és gallylerakás bevétele-a 2022. évi háromnegyedéves teljesítési adatok korrigálásra kerültek. A konténeres szemétszállítás díja jelentős mértékben emelkedni fog a Vertikál lerakási költségének emelkedése miatt, ezért várhatóan a konténeres szemétszállítás igénybevétele vissza fog esni. A gallylerakásból származó bevétel a tavalyi önköltségi áron kerül megállapításra.

***Étkeztetés bevételei*** az első számítások során a 2022. évi térítési díj rendeletben meghatározott díjtételek szerint került megállapítása, ezzel szinkronba kerültünk az állami támogatáshoz számított várható bevétellel. 2023. február 01-től lép hatályba az új étkezési térítési díj rendelet, az első emelt összeggel számlázott időszak február hónap, melyből emelt bevétel március hónapban realizálódik. A bevétel tervezése az étkezést igénybe vevők létszámához kötött, így annak csökkenése a bevétel csökkenését eredményezi.

***Nem lakóingatlan bérbeadása és üzemeltetés bevétel*** csökkenésének oka, az önkormányzaton került megtervezésre az átjátszó tornyok bérleti díja.

***A közösségi színterek működtetése, a közösségi társadalmi tevékenység, a köztemetői feladatok bevételeinek*** a tervezése a háromnegyedéves teljesítési adatokból indult ki.

**2. Működési kiadások tervezése**

**Bérek tervezése**

### A bérek tervezésére vonatkozó közös szabályok

A 2023. évi közalkalmazotti bérek tervezésénél a költségvetési törvényben meghatározott illetménytábla és pótlékalap adatai alapján készültek a számítások.

A minimálbér, a garantált bérminimum, várható változása miatt a bérek az alábbiak szerint kerültek kiszámításra 2023. évben:

1 hóra vonatkozóan a minimálbér 200.000.- Ft,

11 hóra vonatkozóan a minmálbér 232.000.- Ft,

1 hóra vonatkozóan a garantált bérminimum 260.000.- Ft,

11 hóra vonatkozóan a garantált bérminimum 296.400.- Ft.

A költségvetés 1 havi „régi” bérrel és 11 havi „új” bérrel számolt, **a munkáltatói döntések 2023. évben meghatározottak szerint változatlanok maradtak. A központi béremelés hatása a 2023. évi költségvetésre 20 millió forint kiadásnövekedést jelent éves szinten. (2022. évben ugyanezzel az összeggel kellett számolni.)**

A munkáltató által fizetendő ***szociális hozzájárulás mértéke 13,0%, a fizetendő SZJA 15,0%***

Az intézményeknél lévő ***üres álláshelyekre jutó bérkiadás és járulék*** tervezésre került, mivel az üres álláshelyek folyamatosan hirdetve vannak és betöltésük az év folyamán várható.

***A jubileumi jutalom*** személyre lebontva került tervezésre.

A dolgozók megtartása, az üres álláshelyek betöltése érdekében a munkáltató igyekszik ösztönző keret, illetmény-, és keresetkiegészítés biztosításával, a Cafetéria keret megemelésével a munkakörök betöltéséhez szükséges szakképzett munkaerőt megtartani és biztosítani. Ezt a célt szolgálja a Cafetéria keret is, mely nettó 350.000.- Ft/fő/év.

Az előző évekhez hasonlóan beállításra került a teljesítményösztönző keret, valamint a 13. havi juttatás.

Tervezésre került a bankszámla hozzájárulás, melynek mértéke 2023. évben 1000.- Ft/hó/fő.

Beállításra került a GEVSZ intézményvezetőjének a bérkorrekciója, mely a többletfeladatok ellátása, valamint a központi bérfejlesztésből adódó bérfeszültséget enyhítésére szolgál.

Az előző évek gyakorlatának megfelelően a Balatonvilágosi Szivárvány Óvoda **dajkái esetében a garantált bérminimum 10 %-kal megemelésre került.**

***Dologi kiadások tervezése***

A költségvetési koncepció szerint a dologi kiadásoknál 10%-os inflációval, kell számolni.

Nem kerültek tervezésre a 2022. évben egyszeri alkalommal jelentkező kiadások, ugyanakkor figyelembe kellett venni a 2023. évi várható egyszeri kiadásokat.

*A kisértékű tárgyi eszközök beszerzése tételesen került megtervezésre.*

**Az áram és gázdíjak tervezését nehezítette** és a későbbiek során is nehezíteni fogja az, hogy konkrét árak nem állnak rendelkezésre a tervezéshez. Nagymértékű áremelkedéssel kellett szembesülni 2022. évben és várhatóan 2023. évre vonatkozóan is.

**Ezért a koncepciónak megfelelően 2023. évben a rendelkezésre álló villamosenergiadíjak hatszorosával, a gázdíjak esetében pedig tizenötszörösével számoltunk.**

***Fejlesztési kiadások tervezése***

Mindkét intézmény esetében a fejlesztési kiadások tételesen kerültek tervezésre, ezt külön melléklet tartalmazza. A fejlesztések többségéhez nem áll még rendelkezésre költségvetés, illetve költségkalkuláció, tehát a tervezés ebben a szakaszában becsült adatok kerültek beállításra.

**Kiadások alakulásának indoklása feladatonként**

***Az Óvoda kiadási előirányzata*** az előző év eredeti előirányzatához képest 32,73 %-kal 20.423 e Ft-tal nőtt.

A bérkiadásoknál: növekedést eredményezett a minimálbér, valamint a garantált bérminimum emelkedése, valamint a dajkák esetében a garantált bérminimum 10%-kal emelkedett, (296.400\*1,10= 326.040.- Ft). A Cafetéria keret 350.000.- Ft-tal került számításra. A közüzemi díjak az előző évhez képest 14.487 e Ft-tal emelkedtek.

***A települési hulladékkezelés feladat összes kiadása*** az előző évi eredeti előirányzathoz képest 1.640 ezer forint csökkenést mutat. A feladaton belül a bérkiadások nőttek, a megnövekedett garantált bér és az ahhoz kapcsolódó járulékok összegével. A dologi kiadások csökkentek 3.491 e Ft-tal.

***A közutak, hidak üzemeltetés*** feladat kiadása az előző évhez képest nem jelentős mértékben 471 e Ft-tal nőtt.

***Az étkeztetés kiadása***, - melyben szerepel az óvodai, iskola, munkahelyi, szociális és vendégétkeztetés is – jelentős mértékben nőttek, ennek legnagyobb oka a bérkiadások növekedésén felül a villany és gázárak jelentős mértékű emelkedése. Növekedés mértéke: 12.241 e Ft, melyből bér és járuléknövekedés 3.133 e Ft, villany gáz és ÁFA 9.108 e Ft.

***Lakóingatlan bérbeadás, kiadása*** 1.344 e Ft-tal nőtt az energiaárak növekedésemiatt.

***A nem lakóingatlan bérbeadása*** dologi kiadásai csökkentek, melynek oka a közvetített szolgáltatások mértékének csökkenése.

***Építmény üzemeltetés*** 12 %-os növekedése a bérkiadások és annak járulékából tevődik össze.

***Zöldterület gondozása és kezelése kiadásai*** 10.083 e Ft-tal nőttek, a kötelező béremelésen felül itt szerepel a céljutalom a béren kívüli juttatás, cafetéria is. A villany és gáz emelkedése 7.068 e Ft. A feladat fejlesztési kiadása a 2022. évi eredeti előirányzathoz képest jelentős mértékben 2.695 e Ft-tal csökkent. 2023. évben 2.509 e Ft kisértékű tárgyi eszköz beszerzése került beállításra, melyben kuka, damilos fűkasza, rotációs kap, ásó, lapát fúró szerepel.

***Önkormányzati vagyonnal kapcsolatos feladatellátás*** 34 %-os növekedést mutat a 2022. évi eredeti előirányzathoz képest. A központi béremelésen kívül a bérkiadások emelkedését okozta, egy fő jubileumi jutalmának és a monitor előtti munkavégzés miatt aktuális szemüveg hozzájárulás beállítása. A villany, gáz és a hozzá kapcsolódó ÁFA növekedésének mértéke 15.156 e Ft. A beruházások 638 e Ft-tal, az egyéb dologi kiadások 1.311 e Ft-tal került csökkentésre.

***Közvilágítás kiadásai*** 2023. évi dologi kiadásai 15.702 e Ft-tal nőttek melynek oka, hogy figyelembe vettük a várható energia emelkedést.

***Város és községgazdálkodás egyéb feladata*** kiadása a 2022. évi szinten került tervezésre.

***Nemzetközi kapcsolatokra*** 2023. évben 1.300 e Ft került tervezésre.

***Iskola működtetés*** kiadása között a Marió Cargó szállítási költségei 5.113 e Ft-tal kerültek növelésre. A szállítási kiadások 10 hónapra kerültek tervezésre.

***Háziorvosi alapellátás*** kiadásának csökkenése a helyettesítési díj mértékének csökkenéséből adódik.

***Foglalkozásegészségügyi tevékenység és fogorvosi ellátás*** költsége a 2022. évi eredeti előirányzattal egyezik.

***Család és nővédelmi ellátás (védőnő)*** kiadásának 4.808 e Ft növekedése egyértelműen a közüzemi díjak növekedéséből adódik.

***Szociális étkeztetésnél és a házi segítségnyújtásnál,*** a kiadások emelkedésétaz ellátotti létszám emelkedése okozta.

***A tanyagondnoki szolgáltanál*** az előző évhez képest nagymértékű emelkedést a bérkiadások és annak járuléka okozza, melynek oka, hogy a jelenleg tanyagondnoki feladatokat ellátó nyugdíjba megy, ezért a helyettesítésre és a sétáló idő egy részére (5 hónap) átfedéssel dupla bért kellett tervezni, ennek mértéke 2.556 e Ft.

***Könyvtári szolgáltatás*** kiadása nem nőttek.

***Közművelődési színterek működtetése (művelődési ház***) feladat kiadásának növekedését a kötelező béremelés, és az energiaárak növekedése okozta.

***Fürdő és strandszolgáltatás feladatinak*** kiadási csökkentek.

***Közösségi társadalmi tevékenység*** dologikiadása minimális mértékben nőtt.

***A köztemetői feladatok*** ellátásának kiadási szintjének növekedését a megemelkedett energiaárak okozzák.

A 2023. évi tervezés során jelentős mértékű kiadások növekedését a kötelező állmai béremelés, a gáz és áramdíj emelkedés okozza.

Kérjük a szükséges módosító javaslatok megtételét, az előterjesztésben foglaltak tudomásul vételét és elfogadását.

Balatonvilágos 2023. 01. 17.

Tisztelettel:

Kovács Tamás Závodni Lászlóné

GEVSZ intézményvezető GEVSZ gazdasági vezető

1. melléklet

|  |  |  |  |  |
| --- | --- | --- | --- | --- |
| **2023. év Ktgvetés TERV/1 beruházások** | **Cofog** | **Nettó összeg** | **ÁFA összeg** | **Bruttó összege** |
|  |  |  |  |  |
| Konyha kisértékű tárgyi eszközbeszerzések | 096015 | 500 000 | 135 000 | 635 000 |
| Kisértékű tárgyi eszköz beszerzés (szerszámok) | 066010 | 1 250 000 | 337 500 | 1 587 500 |
| Sportpálya kerítés | 066010 | 558 000 | 151 000 | 709 000 |
| Informatikai eszköz beszerzése | 066010 | 168 000 | 45 000 | 213 000 |
| Gagarin lakótelep közvilágítás leválasztása | 064010 | 2 000 000 | 540 000 | 2 540 000 |
| Háziorvosi szolgálat kisértékű tárgyi eszközök | 072111 | 50 000 | 13 500 | 63 500 |
| Könyvtári könyv beszerzés | 082042 | 375 000 | 83 700 | 458 700 |
| Művelődési ház szvíz rendszer leválasztás | 082092 | 2 000 000 | 540 000 | 2 540 000 |
| **GEVSZ összesen:** |  | 6 901 000 | 1 845 700 | 8 746 700 |
|  |  |  |  |  |
| **óvoda** |  |  |  |  |
| 2 db zárható szekrény | 091110 | 550 000 | 149 000 | 699 000 |
| **Óvoda összesen:** |  | **550 000** | **149 000** | **699 000** |